Ionity lokker med lavere ladepriser – hvis du binder dig i et år

Ionity gør det nu billigere at tanke strøm på farten – men kun for dem, der tør binde sig. Den tyske ladegigant lancerer et nyt årsabonnement, Power 365, hvor prisen falder markant til 2,20 kroner pr. kWh, mod normalt omkring 5 kroner, hvis du betaler som du lader. Til gengæld kræver Ionity, at du binder dig i et helt år – og betaler 750 kroner for abonnementet på forhånd.

Fra november stiger prisen på Power 365 til 900 kroner, så der er tale om et introtilbud, der skal lokke flere til at lade loyalt hos Ionity.

De nye årsabonnementer, Power 365 og det billigere Motion 365, fungerer som en slags “elbilernes mobilabonnementer”: du betaler en fast grundpris og får til gengæld en langt lavere pris pr. kWh.

Ionity Power 365: 750 kr. om året og 2,20 kr. pr. kWh.

Ionity Motion 365: 375 kroner i abonnement, men 2,80 kr. pr. kWh.

Til sammenligning koster det 3,90 kroner pr. kWh, hvis du tanker uden abonnement (Ionity Direct), eller 3,63 kroner, hvis du bruger appen uden binding.

Ionity fremhæver, at du som kunde får “forudsigelige omkostninger” – prisen pr. kWh låses nemlig i 12 måneder. Det betyder, at hvis Ionity sætter prisen op for nye kunder, er du som abonnent beskyttet.
Men går priserne ned, ja, så hænger du på den gamle pris i resten af året.

Giver mening for pendlere

Abonnementet vil især give mening for elbilister, der ofte kører lange strækninger og jævnligt lader på motorvejen. Hvis du eksempelvis kører 25.000 kilometer om året og lader halvdelen på Ionity, kan du ifølge beregninger spare flere tusinde kroner årligt i forhold til at betale løbende.

Omvendt er det næppe en god forretning for den typiske bybilist, der sjældent rammer hurtigladerne.

Ionity har i dag over 600 ladestationer i Europa, og mere end hundrede lynladepunkter i Danmark, og forventer at åbne flere i løbet af 2026.

Ionity lokker med lavere ladepriser – hvis du binder dig i et år