Norlys skruer ned for ladepriserne … for egne kunder

Fra nytår bliver det markant billigere at lade elbilen, hvis du har en ladeboks fra Norlys. Energiselskabet sænker nemlig abonnementspriserne og fordobler samtidig rabatten på opladning ude i det offentlige ladenetværk.

Elbilejere med Norlys-ladeboks får fra 1. januar 2026 30 kroner i månedlig rabat på serviceaftalen. Det betyder, at prisen for dem, der ejer deres ladeboks, falder fra 79 til 49 kroner om måneden, mens dem, der lejer boksen, fremover betaler 169 kroner i stedet for 199.

Derudover stiger rabatten på opladning ude i landet fra 10 til 20 procent. Det gælder alle kunder med Norlys-ladeboks, der lader på selskabets offentlige standere.

– Vores kunder skal mærke værdien af at vælge Norlys. Vi tilbyder både døgnsupport og intelligent opladning, der automatisk vælger de billigste eltimer – og nu bliver det også billigere at lade på farten, siger Ellen Trolle, direktør i Norlys’ ladeforretning.

Elafgiftspres fører til prisjustering

Prisnedsættelsen kommer i kølvandet på regeringens beslutning om at sænke elafgiften til EU’s minimumssats på én øre per kilowatt-time i 2026 og 2027. Det betyder, at den refusionsordning, hvor ladeoperatørerne håndterer kundernes tilbagebetaling af elafgift, mister sin økonomiske værdi.

Norlys ser prisnedsættelsen som en måde at tilpasse sig den nye virkelighed – og samtidig holde sig attraktiv over for elbilister, der i stigende grad får flere valgmuligheder.

– Vi har længe forberedt os på, at refusionsordningen ville forsvinde. Nu har vi skabt et produkt, der fortsat giver mening – også når vi ikke længere skal håndtere refusionen. Og vi gør det lettere for kunderne at lade, når strømmen både er grønnere og billigere, siger Ellen Trolle.

Ifølge de nyeste tal har Danmark netop rundet 500.000 elbiler, og Norlys forventer, at tallet vil rundt én million i 2028. Det stiller krav til både infrastrukturen og priserne, og her vil Norlys tydeligvis gerne være blandt de mest forbrugervenlige spillere.

Norlys understreger dog, at prisnedsættelsen kun gælder kunder, der også har elaftale hos Norlys. Kunder uden strøm fra selskabet skal fortsat betale 50 kroner ekstra om måneden.

Norlys skruer ned for ladepriserne … for egne kunder